# Šeraj ljubezen, ne bolezen – cepljenje študentov in mladih odraslih proti HPV

**Vse mlade do 26. leta starosti, ki doslej še niste bili cepljeni proti HPV, vabimo, da se pridružite akciji Šeraj ljubezen, ne bolezen. Akcija bo potekala v sredo, 4. marca 2026, tudi v Zdravstvenem domu Maribor. Na cepljenje se je treba naročiti.**

**Kaj moram vedeti o HPV?**

HPV je kratica za **humane papilomaviruse**. Okužbe z nekaterimi HPV povzročajo šest vrst raka pri moških in ženskah, predrakave spremembe, genitalne bradavice in papilome grla.

Med raki, ki jih povzročajo okužbe s HPV, so **rak materničnega vratu, penisa, zadnjika, nožnice, zunanjega ženskega spolovila in rak ustnega dela žrela**. Zaradi rakov, ki jih povzročajo okužbe s HPV, na leto zboli okoli 200 prebivalcev Slovenije. Še okoli 1600 žensk se v Sloveniji vsako leto operativno zdravi zaradi predrakavih sprememb na materničnem vratu.

HPV se prenaša s tesnimi stiki kože ali sluznice, kot je na primer spolni odnos (katera koli oblika), dovolj pa je že bolj intimen telesni stik vseh vrst, kot je ljubkovanje, drgnjenje, dotikanje z rokami … Uporaba kondoma ne preprečuje popolnoma okužbe s HPV. Ker pogosto okužba s HPV ne dela nobenih težav in se sploh ne zavedamo, da jo imamo, jo lahko nevede širimo naprej.

Okužba s HPV je zelo pogosta, okoli 90 odstotkov spolno aktivnih ljudi se vsaj enkrat v življenju okuži s tem virusom. Ker je HPV tako razširjen, se večina ljudi z njim okuži kmalu po začetku spolne aktivnosti, zato je pogostost okužb najvišja ravno pri mladostnikih in mlajših odraslih, starih 15-25 let.

Se pa pred okužbami s HPV lahko zaščitimo s cepljenjem. To je najučinkovitejši in najvarnejši način preprečevanja okužb s HPV. Cepljenje sicer poteka v šestem razredu osnovne šole, a se lahko brezplačno, torej v breme obveznega zdravstvenega zavarovanja, cepijo tudi vsi mladi, ki še niso dopolnili 26. let.

**Zato vabimo vse študente in mlajše od 26 let, ki še niste zaščiteni proti HPV, k cepilni akciji, ki bo potekala 4. marca 2026 v petih zdravstvenih domovih po državi, tudi v Zdravstvenem domu Maribor.**

Več o HPV in cepljenju lahko preberete na naslednji povezavi (<https://nijz.si/nalezljive-bolezni/hpv-mali-virus-velike-posledice-kako-se-zasciti-pred-okuzbo/>).

**Kje se naročim na cepljenje?**

Na cepljenje se lahko naročite

**Kdaj in kje bo potekalo cepljenje?**

**Kraj:** ZD Maribor, Ulica Talcev 5, Maribor (5. nadstropje)

**Čas:** 4. marec 2026 med 8. in 13. uro.

**Kaj prinesem s sabo?**

**Na cepljenje prinesite:  
– zdravstveno kartico**

**– cepilno knjižico**

**Na cepljenje pridite zdravi.**

**O akciji Šeraj ljubezen, ne bolezen**

Akcija “Šeraj ljubezen, ne bolezen” je prva tovrstna skupna akcija cepljenja proti HPV študentske populacije v Sloveniji. Tokrat poteka tretjič. 4. marca obeležujemo mednarodni dan ozaveščanja o HPV. V akcijo so vključeni zdravstveni domovi v univerzitetnih mestih po državi - Zdravstveni dom študente v Ljubljani ter zdravstveni domovi v Mariboru, Novi Gorici, Kopru in Novem mestu. Pobudnik in organizator akcije je Nacionalni inštitut za javno zdravje, k organizaciji so se pridružili tudi študenti medicine iz Maribora, ki delujejo v okviru projekta Vakcinet. Več o akciji si lahko preberete na naslednji povezavi (https://nijz.si/nalezljive-bolezni/cepljenje/4-marca-2026-znova-akcija-seraj-ljubezen-ne-bolezen/).